《古兴》
宋代·李新

春采中洲兰，秋采芙蓉芳。
芙蓉以为衣，春兰佩其香。
晓织比目以，暮织双鸳鸯。
裁成合欢被，副之君子堂。
粲粲桃李姿，过时空自伤。
汉宫专使至，罗搜穷洞房。
长虹直轩辕，秘艳不可藏。
平时同闺子，坐看铅华光。
共解明月珠，私结罗襦裆。
出门驱车去，富贵无相忘。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。